Hof hoor van leerling en onnie se ‘verhouding’ | Netwerk24
Deur Alzane Narrain 25 Oktober 2019 17:40
’n Getroude laerskoolonderwyser van Bloemfontein het ’n leerling (13) eers in sy klaskamer verkrag voordat hulle in ’n hotel seks met haar instemming gehad het.
So het die meisie se 14-jarige klasmaat in die streekhof in Bloemfontein in die verkragtingsverhoor van hul onderwyser, Romeo Bhoodoo (57), getuig.
Bhoodoo, ’n onderwyser aan ’n laerskool in Heidedal, ontken voor streeklanddros Puseletso Mphomane skuld op aanklagte van verkragting, statutêre verkragting en seksuele aanranding. Die staat beweer die dade is in Maart vanjaar gepleeg.
Romeo Bhoodoo (links) saam met sy regsverteenwoordiger, adv. Kenny Pretorius, met ’n vorige verskyning buite die streekhof in Bloemfontein. Foto: Mlungisi Louw
“Sy het gesê hy het haar gedwing. Sy wou nie met hom seks hê nie. Dit het in sy klaskamer gebeur,” het die meisie Vrydag getuig.
’n Ruk ná die voorval het haar klasmaat haar vertel dat hulle in skoolure seks in ’n hotel agter die Mimosa Mall-winkelsentrum in die stad gehad het.
Die meisie sê in die wiskundeklas het sy besef dat haar klasmaat nie daar is nie.
Huistoegaantyd het sy die meisie naby die parkeergebied op die skoolterrein raakgeloop.
“Sy het gesê sy en mnr. Bhoodoo kom nou van die hotel af. Sy het gesê hulle het seks gehad. Dit was met instemming.”
Die meisie sê een oggend was haar klasmaat in trane omdat leerlinge die skoolhoof van hul liefdesverhouding vertel het.
“Sy wou weet hoekom hulle dit gedoen het, omdat mnr. Bhoodoo nie wou hê mense moet van die verhouding weet nie.”
Die meisie sê haar klasmaat het haar in Februarie of Maart vanjaar vertel dat sy en Bhoodoo in ’n verhouding is.
In kruisondervraging deur adv. Kenny Pretorius, namens Bhoodoo, het die meisie getuig haar klasmaat het haar vertel nadat Bhoodoo aangekla is, het hy haar in Julie iewers opgelaai en aangerand.
Sy het nie gesê waar dit gebeur het nie, net dat hy haar na ’n beboste gebied geneem het, sê die meisie.
Pretorius: “Glo jy die stories wat sy jou van haar en mnr. Bhoodoo vertel het?”
Die meisie het geantwoord sy weet nie.
Die verhoor is tot volgende jaar uitgestel.
Meer oor: Romeo Bhoodoo | Bloemfontein | Laerskoolonderwyser | Seksuele Aanranding | Leerling | Hof
Meisie (13) se briewe onthul onnie se beweerde dade